Дунейгъэдахэхэр
«КъБР-м и щIалэгъуалэр» зыфIаща республикэ фестивалыр дахэу, щIэщыгъуэу, нэгузыужьу Къэрал киноконцерт гъэлъэгъуапIэм и гупэм къит утыкум щекIуэкIащ. КъБКъУ-м и лэжьакIуэхэр, творческэ гупхэр, студентхэр уэру зыхэта зэIущIэр ирагъэхьэлIат Урысейм и ЩIалэгъуалэм я махуэр щагъэлъапIэ мэкъуауэгъуэм и 27-м.
КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Къэжэр Артур фестивалым хэтхэм ехъуэхъуащ, урысейпсо, дунейпсо зэхьэзэхуэхэм Къэбэрдей-Балъкъэрым щыщ ныбжьыщIэхэр куэдрэ зэрыхыхьэр, увыпIэфIхэр къызэрыщахьыр и гуапэ зэрыхъури къыхигъэщащ. «Фи хъуэпсапIэхэм зэи фащымышынэ, зыхуэвгъэувыж мурадми ерыщу фыхуэкIуэ. Дэ ахэр зэвгъэхъулIэфынымкIэ тлъэкI къэдгъэнэнкъым, вдэтIыгъынщ, дывдэIэпыкъунщ», — жиIащ Къэжэрым.
ЩIалэгъуалэм я махуэр зэрагъэлъапIэм, Урысей Федерацэм и щIалэгъуалэ политикэм зегъэужьыным хэлъхьэныгъэ зэрыхуащIам папщIэ, апхуэдэуи я лэжьыгъэ IэнатIэм щаIэ ехъулIэныгъэхэм щхьэкIэ УФ-м Егъэджэныгъэмрэ щIэныгъэмкIэ и министерствэм щIалэгъуалэ IуэхухэмкIэ и Федеральнэ агентствэм къыбгъэдэкI фIыщIэ тхылъхэр хуагъэфэщащ республикэм и щIалэгъуалэ IуэхущIапIэу 6-м я унафэщIхэм.
Апхуэдэуи ди республикэм цIыхухэр егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, КъБР-м щыIэ МВД-м я фIыщIэ тхылъхэри иратащ зи лэжьыгъэм хуэIэижь цIыху щхьэхуэ- хэм.
Фестивалыр Iуэхугъуэ зэмылIэужьыгъуэу 9 хъурти («Кросс-фит», «ЩIалэгъуалэр афияным и бийщ», «Тхылъыр фIыуэ зылъагъухэм я зэгухьэныгъэ», «Творческэ лъэщапIэ», «Игротека», «Утыку зэIуха», нэгъуэщIхэри), гупыж зыщI дэтхэнэ зыми фIэгъэщIэгъуэн IэщIагъэм и щэхухэм зыщигъэгъуазэ хъунут, джэгуну хуейхэми я утыкур хуитт, IэпщIэлъапщIагъэ гуэркIэ зэчий зыбгъэдэлъми и зэфIэкIыр игъэлъэгъуэфынут. Псом хуэмыдэу щIалэгъуалэр щыпэкIурт джэгукIэ зэмылIэужьыгъуэхэм хухаха утыкум.
Зи гугъу тщIа IуэхухэмкIэ зи зэфIэкI зыгъэлъагъуэхэми, фестивалым кърихьэлIа хьэщIэхэми я нэгу зрагъэужьащ республикэм и творческэ гупхэмрэ «Урысейм и студент гъатхэ-2018»-м хэта ныбжьыщIэхэмрэ ягъэхьэзыра концертымкIэ.
Фестивалыр къызэзыгъэпэща-хэм фIыщIэ яхуэщIыпхъэщ ягу иралъхьа Iуэху дахэр пыплъхьэн щымыIэу къазэрехъулIам папщIэ. КъызэщIиубыдэ IуэхухэмкIи егъэкIуэкIыкIэмкIи екIу, дахэ, гъэщIэгъуэн, гукъинэж хъуа зэхыхьэшхуэр дискотекэкIэ иухащ.
Къэбэрдей-Балъкъэр къэрал университетым и пресс-IуэхущIапIэ.
